অভিনয়ের প্রতি একজন শিল্পীর কতটা একাগ্রতা, ভালোবাসা, অধ্যবসায় থাকলে তার জনপ্রিয়তা টানা একযুগ প্রায় সমানই থাকে, তারই প্রমাণ যেন ছোট পর্দার নন্দিত জনপ্রিয় অভিনেতা জিয়াউল ফারুক অপূর্ব। ২০০৬ সালে গাজী রাকায়েতের নির্দেশনায় ধারাবাহিক নাটক ‘বিয়ের গল্প’তে অভিনয়ের মধ্য দিয়ে অভিনেতা অপূর্বর যাত্রা শুরু হয়েছিল। সেই থেকে যেন দিন দিন তার জনপ্রিয়তা বেড়েই চলেছে। টিভি নাটকের এ সময়ের সবচেয়ে জনপ্রিয় অভিনেতা তিনি। শুধু দেশেই যে তার এই জনপ্রিয়তা বিদ্যমান, তা নয়! দেশের বাইরেও সমান জনপ্রিয় তিনি। অপূর্ব অভিনীত নাটক ইউটিউবে দেশের বাইরের অনেকেই আগ্রহ নিয়ে দেখেন। অপূর্ব অভিনয়কে পেশা হিসেবে নিয়ে মনেপ্রাণে কাজ করে গেছেন। ফলে অভিনয়ের দুনিয়ায় তার আজকের এ অবস্থান। বলা যায়, টিভি নাটকে শীর্ষ অভিনেতা হিসেবে অপূর্ব এক যুগ ধরে রাজত্বই করছেন। নিজের অভিনয় পেশার এমন সাফল্যে এবং পথচলার একযুগ প্রসঙ্গে অপূর্ব বলেন, মহান আল্লাহর কাছে কৃতজ্ঞতা স্বীকার করছি কারণ, তিনি আমাকে সুন্দর একটি জীবন দিয়েছেন, আমার বাবা-মায়ের কারণে এ পৃথিবীর আলোর মুখ দেখতে পেরেছি। আমি কৃতজ্ঞতা স্বীকার করছি আমার প্রথম বিজ্ঞাপনের নির্মাতা অমিতাভ ভাই, প্রথম নাটকের নির্মাতা রাকায়েত ভাইসহ নির্মাতা চয়নিকা চৌধুরী, শিহাব শাহীনসহ বিভিন্ন সময়ে আরো যারা আমাকে নিয়ে নাটক নির্মাণ করেছেন তাদের প্রতি।